# Horacio Seguí López

Horacio Seguí López (Barcelona, 5 d'abril de 1930 - 18 de gener de 2024) era un fotògraf i fotoperiodista català.
Va treballar al Banco Hispano Americano fins al 1963 i es va iniciar en el món de la fotografia de manera autodidàctica. Durant la dècada de 1960 fou reporter gràfic en revistes com Sábado Gráfico, Discóbolo i Velocidad, entre d'altres. Va ser molt conegut per les seves fotografies del món de l'esport, especialment del futbol, però també va cobrir molts esdeveniments musicals i festivals. Així, cobrí festivals de música de l'època com el Festival de la cançó de Sanremo, el Festival de la Cançó Mediterrània o el Festival de la Cançó d'Eurovisió. Seves són les fotografies de Massiel entonant el La la la, que guanyaria aquella edició del concurs a Londres, el 1968. En el seu extens arxiu fotogràfic hi ha retrats d'estrelles com The Beatles, Núria Feliu, el Dúo Dinámico o Joan Manuel Serrat, entre molts altres.
Fundà el seu laboratori fotogràfic (1968-95) i s'especialitzà en fotografia esportiva. Feu el seguiment de diversos equips catalans de futbol i bàsquet, així com d'altres esports com ciclisme, automobilisme, rugbi, natació o waterpolo, a voltes amb la col·laboració del seu germà Rafael. Va realitzar múltiples exposicions, i part del seu fons està dipositat al FC Barcelona i a l'Arxiu Nacional de Catalunya. Col·laborà en publicacions com Mundo Diario, Dicen, Record, Barça i R.B. Fou fundador de l'Associación Nacional de Informadores Gráficos de Prensa, que presidí a Catalunya (1978-89). Rebé diversos premis, entre els quals destaquen el del Saló de l'Automòbil (1976, 1977, 1981) pels treballs a la revista Velocidad.
Entre la seva activitat professional destaca el recull de la història del FC Barcelona en imatges des de 1963 i fins al 2003. Durant aquest temps va arribar a acumular al voltant de 250.000 fotografies de temàtica blaugrana. Les seves imatges han estat publicades en nombroses publicacions en sèrie i monografies entre les quals destaquen la Revista Barça i la Revista Barcelonista. L'agència de Seguí fou qui realitzà la fotografia més icònica de Johan Cruyff en un partit contra l'Atlètic de Madrid la temporada 1973-74. Aquest gol va ser batejat com El gol impossible i va suposar el sobrenom d'Holandès Volador a l'estrella de l'equip. Al realitzar-se la fotografia el germà de Seguí, Rafa Seguí, sempre en va defensar l'autoria però el germà gran i persona capdavantera de l'agència ho va negar sempre fins a l'any 2022, 49 anys després de realitzar-se la fotografia, quan va admetre les raons del seu germà i en va reconèixer l'autoria.
La seva trajectòria com a fotoperiodista fou recollida en un llibre publicat el 2017 per l'editorial Base, que compta amb els textos del periodista Toni Vall: La meva vida en un 'clic'.
El fotoperiodista va exposar el seu llegat fotogràfic el passat mes de novembre de 2021 al Col·legi de Periodistes de Catalunya.

## Referències

* ↑ Molas, Sílvia Marimon. «Mor el fotògraf Horacio Seguí, el testimoni gràfic de tota una època», 18-01-2024. [Consulta: 18 gener 2024].
* 1 2 «Horacio Seguí López». Enciclopèdia de l'esport català. Barcelona: Grup Enciclopèdia Catalana.
* ↑ Feliu, Anna; Queralt, Gómez «S'està rodant un documental sobre el fotoperiodista Horacio Seguí». Betevé, 03-06-2019 [Consulta: 11 setembre 2019].
* ↑ «Un documental redescobreix Horacio Seguí, el fotògraf que va congelar el ‘La la la’ de Massiel». VilaWeb, 22-04-2019 [Consulta: 11 setembre 2019].
* ↑ «Subfondo Horacio Seguí». Arxiu FCB. FC Barcelona. [Consulta: 11 setembre 2019].
* ↑ Serra, Laura. «Horacio Seguí admet 49 anys després que la mítica fotografia de Cruyff és del seu germà», 13-04-2022. [Consulta: 14 abril 2022].
* ↑ Plantada, Esteve «Horacio Seguí, l'home que va immortalitzar el Cruyff «volador» El llibre "La meva vida en un 'clic'", amb textos de Toni Vall, repassa la trajectòria d'una de les figures més impressionants del fotoperiodisme català». Nació Digital, 14-12-2017 [Consulta: 11 setembre 2019].
* ↑ «Horacio Seguí, una vida dedicada al fotoperiodisme».

## Bibliografia

* Seguí, Horacio; Vall, Toni (textos); Fàbregas, Gemma (coord.); Vilaseca, Josep Lluís (pr.). La Meva vida en un "clic". Barcelona: Editorial Base, 2017.